Dragon Ball ทุกวันนี้ยังขายดี
ถ้าพูดถึง การ์ตูนขวัญใจในวัยเด็ก โดยเฉพาะผู้ชาย หนึ่งในนั้น จะต้องมีชื่อของ “Dragon Ball” การ์ตูนการต่อสู้สุดมันส์ ที่เชื่อว่าใครหลายๆคน คงเคยนำเอาท่าไม้ตาย พลังคลื่นเต่า ไปเล่นกับเพื่อนที่โรงเรียน Dragon Ball ถูกสร้างมาแล้ว 33 ปี  แต่เชื่อหรือไม่ว่า ปัจจุบัน แบรนด์นี้ยังขายดีอยู่เลย
6 มี.ค. 2561

Dragon Ball ทุกวันนี้ยังขายดี / โดย ลงทุนแมน
ถ้าพูดถึง การ์ตูนขวัญใจในวัยเด็ก โดยเฉพาะผู้ชาย
หนึ่งในนั้น จะต้องมีชื่อของ “Dragon Ball”
การ์ตูนการต่อสู้สุดมันส์ ที่เชื่อว่าใครหลายๆคน คงเคยนำเอาท่าไม้ตาย พลังคลื่นเต่า ไปเล่นกับเพื่อนที่โรงเรียน
Dragon Ball ถูกสร้างมาแล้ว 33 ปี
แต่เชื่อหรือไม่ว่า ปัจจุบัน แบรนด์นี้ยังขายดีอยู่เลย
Dragon Ball ได้แรงบันดาลใจเรื่องราวมาจาก การเดินทางไปอัญเชิญพระไตรปิฎกของพระถังซัมจั๋ง กับผู้ช่วยอย่าง ไซอิ๋ว ตือโป๊ยก่าย และ ซัวเจ๋ง แต่ดัดแปลงเป็นการหาลูกบอลมังกรแทน
ในภาคแรก Dragon Ball เป็นการผจญภัยของ ซุน โกคู ในวัยเด็ก ที่ออกเดินทางรวบรวมดราก้อนบอลให้ครบ 7 ลูก เพื่อขอพรอะไรก็ได้จากเทพเจ้ามังกร โดยโกคูได้พบกับเพื่อนและศัตรูมากมาย ซึ่งตัวร้ายที่เก่งกาจที่สุดในภาคนี้ คือ จอมราชาปีศาจพิคโกโร่
ในภาคต่อมา Dragon Ball Z ถือเป็นภาคที่ได้รับความนิยมอย่างล้นหลาม หลังโกคู ค้นพบว่าตัวเองเป็นชาวไซย่า มาจากนอกโลก และต้องเผชิญกับตัวร้ายที่น่ากลัวจากต่างดาวมากมาย ฉากการต่อสู้สนุกและลุ้นระทึกตลอดเวลา
ไฮไลท์สำคัญของภาคนี้ คือการแปลงร่างเป็นซุปเปอร์ไซย่า ซึ่งปรากฎครั้งแรก ตอนสู้กับฟรีเซอร์ ต่อมามีการพัฒนาเป็นซุปเปอร์ไซย่า 2 ตอนสู้กับเซลล์ และซุปเปอร์ไซย่า 3 ตอนสู้กับจอมมารบู
จนมาถึงภาคล่าสุด Dragon Ball Super เป็นตอนที่โกคู ได้พบกับเทพเจ้าประจำจักรวาล รวมถึงได้ต่อสู้กับนักสู้จากจักรวาลอื่นด้วย โดยตอนนี้ โกคูสามารถแปลงร่างได้เพิ่มเป็น ซุปเปอร์ไซย่าก๊อต ซุปเปอร์ไซย่าบลู และร่างสุดยอดสัญชาตญาณ
ใครเป็นคนเขียนการ์ตูนเรื่องนี้?
Dragon Ball เป็นผลงานการวาดของ อาจารย์โทริยาม่า อากิระ ปัจจุบันอายุ 62 ปี ในช่วงแรกของชีวิตนักวาดการ์ตูน เขาต้องเจอกับอุปสรรคมากมาย
เมื่อตอนอายุ 22 ปี เขาได้ส่งผลงานเข้าประกวดการ์ตูนของนิตยสารยังจัมป์ ถึง 2 ครั้ง แต่ก็ไม่ได้รับรางวัลอะไร
ต่อมา เขาได้โอกาสเข้าทำงานกับสำนักพิมพ์ และเริ่มออกผลงานในนิตยสารโชเนน จัมป์ บ้าง อย่างไรก็ตาม เขากลับถูกปฏิเสธไอเดียการ์ตูนอีกหลายเรื่อง จนเกือบท้อใจกับอาชีพนี้
จนในปี 2523 เขาได้เขียนการ์ตูน ที่สร้างชื่อเสียงให้กับตัวเอง คือเรื่อง ดร.สลัมป์กับหนูน้อยอาราเล่ ซึ่งทำให้เขาได้รับรางวัลการ์ตูนยอดเยี่ยม
นั่นทำให้เขาได้มีโอกาสสร้างสรรค์ผลงานใหม่ๆ นำมาซึ่งการถือกำเนิดของ Dragon Ball นั่นเอง
Dragon Ball มีรายได้เท่าไร?
หนังสือการ์ตูนเรื่อง Dragon Ball มีทั้งหมด 42 เล่ม วางขายมาตั้งแต่ปี 2527-2538
ปัจจุบันขายไปได้ทั้งหมด 240 ล้านเล่มทั่วโลก เป็นการ์ตูนที่ขายดีอันดับ 2 ตลอดกาล รองจาก One Piece
ซึ่งได้มีการนำเอาไปสร้างเป็น อนิเมะ ภาพยนตร์การ์ตูน วิดีโอเกม และสินค้าที่ระลึกต่างๆ อีกมากมาย
จากการเปิดเผยของ Bandai บริษัทผลิตของเล่นรายใหญ่ที่สุดในญี่ปุ่น ปรากฏว่า ยอดขายของแบรนด์ Dragon Ball ซึ่งนับรวมของเล่นของสะสม เพลง การขายคาแรคเตอร์ ลิขสิทธิ์ อีเวนท์และภาพยนตร์ต่างๆ มีดังต่อไปนี้
ปี 2558 รายได้ 5,700 ล้านบาท สูงเป็นอันดับ 6 ของค่าย
ปี 2559 รายได้ 10,250 ล้านบาท สูงเป็นอันดับ 2 ของค่าย
ปี 2560 รายได้ 18,000 ล้านบาท สูงเป็นอันดับ 2 ของค่าย เป็นรองเพียง Gundam ที่ครองแชมป์มา 10 ปี
จะเห็นว่า รายได้เพิ่มขึ้นอย่างต่อเนื่อง เนื่องจากภาคใหม่ Dragon Ball Super ได้ออกฉายมาตั้งแต่ปี 2558 ซึ่งเนื้อเรื่องเข้มข้นขึ้นเรื่อยๆ และใกล้จะจบเต็มทีแล้ว
นอกจากนี้ หากนับรายได้ของภาคพิเศษที่เข้าฉายในโรงภาพยนตร์ มีเข้าฉายมาแล้ว 19 เรื่อง สามารถสร้างรายได้รวมทั้งหมด 11,200 ล้านบาท
ทางด้านของ อ.โทริยาม่า มีการประมาณการว่า ปัจจุบันมีรายได้สูงถึง 1,900 ล้านบาท จากส่วนแบ่งยอดขาย และค่าลิขสิทธิ์ต่างๆ
เราได้อะไรจากเรื่องนี้
เพชร ไม่ว่าจะเมื่อไร ก็ยังเป็นเพชร
Dragon Ball ถูกสร้างมานานแล้ว แต่ทุกวันนี้ ยังเป็นขวัญใจของคนทั่วโลกอยู่
อีกร้อยปี เชื่อได้เลยว่าลูกหลานของเรา ก็จะยังชื่นชอบการ์ตูนเรื่องนี้
ในเมื่อเรามีเพชรอยู่ในมือ เราจะทำอย่างไร ให้เพชรเม็ดนั้น ยิ่งงดงามขึ้น
แม้การ์ตูนจะจบลงไป แต่ได้มีการนำเอาไปต่อยอด สร้างภาคต่อ สร้างเกม สร้างของเล่น ทำให้ตัวละครยังเป็นที่รู้จักตลอดเวลา ประกอบกับเทคโนโลยีที่ดีขึ้น ทำให้ทุกอย่างสมจริงขึ้น ทุกวันนี้ มีเกม VR ที่ทำให้เราปล่อยพลังคลื่นเต่าได้จริงๆ แล้ว ถือเป็นการเติมเต็มความฝันในวัยเด็กของมนุษย์โลกได้เลย
สุดท้ายนี้ หลายคนอาจจะสงสัยกันมานานว่า ทำไมคุริริน เพื่อนสนิทของโกคู ถึงไม่มีจมูก
อ.โทริยาม่า เคยให้คำตอบไว้ว่า คุริรินมีลักษณะทางกายภาพที่ทำให้สามารถหายใจทางผิวหนังได้.. อย่างนี้นี่เอง
----------------------
<ad> คุริรินไม่มีจมูก แต่ถ้าอยากรู้ว่าลงทุนแมนมีจมูกหรือไม่
ลองหาคำตอบในหนังสือลงทุนแมน 2.0
วางขายวันที่ 8 มีนาคม ที่ร้านหนังสือชั้นนำทั่วประเทศ
----------------------
Reference
-
-
-
-
-
-